**ROMÂNIA Se aprobă**,

**JUDEŢUL VRANCEA Preşedinte**

**CONSILIUL JUDEȚEAN Nicușor Halici**

**Direcția economică și achiziții publice**

**Serviciul resurse umane și informatică**

**Nr. 8730 din 23.05.2025**

**REFERAT**

**privind:**aprobarea Regulamentului de organizare și desfășurare a Programului de Internship al Consiliului Județean Vrancea

Instituțiile și autoritătile publice pot desfășura programe de internship destinate tinerilor cu vârsta de minim 16 ani, în vederea dezvoltării competențelor profesionale, dobândirii de experiență practică și facilitării tranziției de la educație la piața muncii.

Internshipul reprezintă o formă de pregătire profesională desfășurată pe o perioadă determinată, prin care internul participă la activitățile curente ale instituției, având un îndrumător desemnat. Activitatea desfășurată nu presupune prestarea unei munci sub autoritatea Consiliului Județean Vrancea, ci are un caracter formativ, complementar studiilor teoretice.

Conform normelor în vigoare, durata unui program de internship nu poate depăși 720 de ore pe parcursul a 6 luni consecutive și poate fi organizat cu interni care au vârsta minimă de 16 ani.

Mediul de lucru din cadrul instituției presupune interacțiune directă cu funcționari publici, autorități locale, precum și acces la informații administrative sensibile. În acest context, se impune ca persoanele admise în programul de internship să demonstreze un grad ridicat de maturitate și responsabilitate profesională, aspecte care pot fi mai bine garantate prin stabilirea unei vârste minime de 20 de ani. De asemenea, prin stabilirea unui prag de vârstă corespunzător unei etape avansate în formarea profesională, se urmărește selectarea unor candidați care pot valorifica experiența de internship fie în scopul angajării în sectorul public, fie pentru aprofundarea pregătirii universitare.

Internii beneficiază de o indemnizatie lunară, stabilită prin contracul de internship, egală cu cel puțin 50% din salariul de bază minim brut pe țară garantat în plată și se acordă proporțional cu numărul de ore de activitate desfașurată.

Aprobarea unui regulament propriu este o condiție prealabilă pentru asigurarea unui proces transparent, echitabil și conform normelor legale, în ceea ce privește :

* Stabilirea numărului de locuri disponibile;
* Condițiile de participare și selecție a candidaților;
* Drepturile și obligațiile internilor și ale organizației-gazdă;
* Durata, organizarea și evaluarea stagiului de internship.

Totodată, promovarea unor astfel de programe contribuie la consolidarea imaginii județului ca partener în dezvoltarea profesională a tinerilor, oferindu-le oportunitatea de a se familiariza cu activitățile administrației publice județene.

De asemenea, ținând cont de:

- prevederile Legii nr. 176/2018 privind internshipul, cu modificările și completările ulterioare;

- prevederile Ordinului Ministrului Muncii și Justiției Sociale nr. 2004/2018 privind aprobarea modelelor-cadru ale certificatului și contractului de internship, menționăm următoarele aspecte esențiale:

1. Având în vedere numărul angajaților din aparatul de specialitate al Consiliului Județean Vrancea, pot fi ocupate simultan un număr maxim de 9 posturi de interni;

1. Raportat la salariul de bază minim brut pe țară garantat în plată la momentul actual indemnizație lunară brută la care au dreptul internii este în cuantum de minim 2025 lei/intern;

Pentru un număr de maxim 9 interni, pe o perioadă de maxim 6 luni, cu o indemnizație lunară brută de 2025 lei/persoană, estimarea bugetară este următoarea:

-cheltuială lunară maximă: 9 persoane x 2025 lei = 18.225 lei/lună;

-cheltuială totală maximă pe 6 luni: 18.225 lei x 6 luni = 109.350 lei.

Apreciem un impact minor asupra bugetului instituției, având în vederea natura limitată a programului și beneficiile generate pe termen mediu și lung, atât în ceea ce privește dezvoltarea resurselor umane, cât și consolidarea relației instituției cu mediul academic.

Aprobarea regulamentului este esențială pentru desfășurarea în condiții optime a programelor de internship în cadrul Consiliului Județean Vrancea, în concordanță cu obiectivul instituției de a spijini dezvoltarea profesională a tinerilor. Totodată, aceștia vor avea posibilitatea de a-și dezvolta abilități specifice și de a contribui la activitățile instituției în mod responsabil.

Față de cele prezentate, propunem iniţierea unui proiect de hotărâre privind aprobarea Regulamentului de organizare și desfașurare a Programului de Internship al Consiliului Județean Vrancea.

Director executiv,

Robu Gina-Nela

Șef serviciu, Consilier,

Manuela Turcu Ifrim Mihaela